钦定古今图书集成/明伦汇编/官常典/第725卷 > 陈求道〈子符 佺〉
## 钦定古今图书集成/明伦汇编/官常典/第725卷 > 陈求道〈子符 佺〉

按《宋史忠义传》：“求道，字得之，咸宁人。登进士第，靖康
间，判都水监。及朝议，二帝出郊请和，求道力争之，不
听。钦宗知康王兵众，求道请以元帅加之。赍蜡书者
八人，皆遇害，惟求道所荐刘定致书而还。金人立张
邦昌，下令在京官不朝者死，求道称疾不往，呕血累
日。开封尹亲以邦昌命召之，竟不能屈。求道以二帝”
蒙尘，屡欲自杀，因救得免。先是，陈留河决四十馀日，
漕输不通，京城大恐。开封尹宗泽命求道治之，七日，
河尽，复故道。建炎四年，命为襄邓随郢镇抚，以奏“兵
食不给”，待命未行，自咸宁挈家就食嘉鱼。值乱兵起，
迺之蒲圻，寓龙堂僧寺。未久，招抚刘忠叛，一夕，数千
人麇至，驱求道家还嘉鱼。至茗山，逆旅，具酒食奉求
道为主将，南走湖湘。求道正色厉辞，贼怒，杀求道妻
蔡及二子符佺，必欲从己，求道骂愈厉，贼斫其口，拔
出舌断之，独符子凯窜山谷得免。贼退，始得求道尸，
瘗于兴陂。